SET ลดวูบกว่า 14 จุด ตามแรงขายทำกำไรหุ้นบิ๊กแคป-น้ำมันร่วงต่อเนื่อง
SET ลดวูบกว่า 14 จุด ตามแรงขายทำกำไรหุ้นบิ๊กแคป-ราคาน้ำมันร่วงต่อเนื่องล่าสุด ณ เวลา 11.27 น. อยู่ที่ 1,525.50 จุด ลบ 14.21 จุด หรือ 0.92% สูงสุด 1,540.97 จุด ต่ำสุด 1,523.63 จุด มูลค่าการซื้อขาย 2.58 หมื่นล้านบาท
2 ก.ย. 2559

ผู้สื่อข่าวรายงานว่า ดัชนีตลาดหุ้นไทย ณ เวลา 11.27 น. อยู่ที่ 1,525.50 จุด ลบ 14.21 จุด หรือ 0.92% สูงสุด 1,540.97 จุด ต่ำสุด 1,523.63 จุด มูลค่าการซื้อขาย 2.58 หมื่นล้านบาท
สำหรับปัจจัยที่ส่งผลให้ดัชนีปรับตัวลงคาดว่ามาจากSentiment เชิงลบจากต่างประเทศระหว่างรอลุ้นตัวเลขการจ้างงานของสหรัฐคืนวันนี้ที่จะชี้แนวโน้มการปรับขึ้นอัตราดอกเบี้ยของธนาคารกลางสหรัฐ (เฟด) ทำให้เกิดแรงขายทำกำไรเพื่อลดความเสี่ยงโดยเฉพาะหุ้นขนาดใหญ่ ประกอบกับราคาน้ำมันดิบที่ร่วงแรงในวันนี้ยังเป็นอีกหนึ่งแรงกดดัน
โดยนายประกิต สิริวัฒนเกตุ ผู้อำนวยการฝ่ายวิจัย บริษัทหลักทรัพย์กสิกรไทย จำกัด หรือ บล.กสิกรไทย เปิดเผยว่า ตลาดหุ้นไทยเช้านี้ปรับตัวลงกว่า 10 จุด มองว่าเป็นผลจากตลาดมี Valuation ที่ตึงตัว อีกทั้งก่อนหน้านี้ตลาดหุ้นอินโดนีเซีย และตลาดหุ้นฟิลิปปินส์ ได้ถูกเทขายออกมาค่อนข้างมาก ขณะที่ตลาดบ้านเราก็ยังยื้ออยู่ ซึ่งเป็นสัญญาณเตือนล่วงหน้า ส่งผลให้ตลาดบ้านเราเริ่มมีแรงขายออกมาตั้งแต่เมื่อวานนี้แล้ว และต่อเนื่องมาในวันนี้ 
ด้านตลาดหุ้นอื่นในภูมิภาคเอเชียเช้านี้มีความเคลื่อนไหวทั้งในแดนบวก-ลบ ขณะที่ตลาดหุ้นอินโดนีเซีย และตลาดหุ้นฟิลิปปินส์ ฟื้นตัวบ้างเล็กน้อยหลังจากขายไปในช่วงก่อนหน้านี้แล้ว
ทั้งนี้ ตลาดรับแรงขายจากหุ้นบิ๊กแคป โดยเช้านี้หุ้นในกลุ่มแบงก์และกลุ่มพลังงาน โดนขายออกมาค่อนข้างมาก ซึ่งกลุ่มพลังงานได้รับแรงกดดันจากราคาน้ำมันที่ปรับตัวลงค่อนข้างมากอย่างต่อเนื่องด้วย พร้อมให้แนวรับ 1,515 จุด ส่วนแนวต้าน 1,535 จุด
10 อันดับหุ้นกดดัชนี
 
ที่มา ASPEN